32页：丞相斯从，右丞相去疾守。少子胡亥爱慕请从，上许之。十一月，行至云梦，望祀虞舜于九疑山。□正义括地志云:“九疑山在永州唐兴县东南一百里。皇览冢墓记云舜冢在零陵郡营浦县九疑山。”言始皇至云梦，望祭虞舜于九疑山也。《读史方舆纪要》：九疑山，在永州府道州宁远县南六十里。《衡郡志》山在衡州府桂阳州蓝山县西南五十里。盖山接衡、永之界也。《水经·湘水注》：营水“西流径九疑山下，蟠基苍梧之野，峰秀数郡之间。罗岩九举，各导一溪，岫壑负阻，异岭同势，游者疑焉，故曰九疑山。”山南有舜庙。